Man skiet per ongeluk vrou, bid en lees vir haar uit Bybelŉ Versekeringsmakelaar van Benoni wat sy vrou glo per ongeluk geskiet en daarna vir haar gebid en uit die Bybel gelees het kon nie haar lewe gered het nie, het die hooggeregshof in Pretoria gehoor. Clarence Botha, namens Martin Badenhorst (45), het ŉ beroep op die hof gedoen om Badenhorst se weergawe, dat sy vrou per ongeluk geskiet is gedurende ŉ worsteling vir sy vuurwapen, te aanvaar en hom vry te spreek op aanklag van moord. Badenhorst het onskuldig gepleit op aanklag dat hy sy vrou Yolandi in November 2007 in hul huis in Benoni vermoor het. Badenhorst het vroeër in die hof getuig dat sy vrou aggressief was die aand van haar dood. Hy beweer sy vrou het hom getart oor haar kêrel en aan hom gesê dat niemand hom soek nie en hom glo deur die gesig geslaan. Hy het haar glo teruggeslaan waarna sy probeer het om sy vuurwapen te gryp. Twee skote is in die proses afgevuur. Hy beweer sy vrou het voortgegaan om hom aan te val nadat die eerste skoot afgegaan het en dat hy nooit besef het sy is raakgeskiet nie. Badenhorst sê sy vuurwapen was steeds in sy hand toe hy vir sy vrou uit die Bybel gelees en gebid het terwyl sy by sy voete gelê het. Botha het dit aan die hof gestel dat die verdediging toegegee het dat die skoot tot Yolandi se dood gelei het maar bygevoeg dat dit duidelik was van die bewysstukke dat daar ŉ struweling was. Botha het die hof gevra om die staatspatoloog se getuienis dat Yolandi nog sou geleef het indien Badenhorst haar na ŉ dokter toe geneem het, te verwerp aangesien mediese bewyse glo daarop wys dat sy sou sterf kort nadat sy geskiet is. Die saak is tot 22 November uitgestel vir vonnisoplegging.